text: Skraldemænd har genoptaget arbejdet
  18 december 2018 kl. 08.13
  I Kolding Kommune kan borgerne nu se frem til at få hentet deres affald. Renovationsarbejderne hos Meldgaard Miljø har tirsdag morgen genoptaget arbejdet.
  Efter flere dages arbejdsnedlæggelse genoptog skraldemændene hos Meldgaard Miljø tirsdag morgen klokken 07.10 arbejdet med at indsamle affald i Kolding Kommune.
  Henrik Martinsen, affaldschef, Kolding Kommune: "Vi regner med at køre helt normalt fra på fredag. Indtil da vil der være ureglmæssigheder, men alle får fjernet affald i løbet af de næste dage."
  Skraldemændene nedlagde arbejdet torsdag i sidste uge, så ingen borgere i kommunen har fået fjernet husholdningsaffald siden da.
  Affaldschef i Kolding Kommune Henrik Martinsen oplyser til TV SYD, at skraldemændene begynder at fjerne affald tirsdag morgen, der hvor de slap torsdag i sidste uge, og så arbejder de sig igennem kommunen til alt er tømt. Man kan derfor ikke regne med at få tømt sin skraldespand som vanligt før fredag den 21. december.
  - Vi regner med at køre helt normalt fra på fredag. Indtil da vil der være ureglmæssigheder, men alle får fjernet affald i løbet af de næste dage. Juleindsamlingen vil køre som annonceret fra på lørdag, så ingen skulle brænde inde med affald hen over julen, siger Henrik Martinsen.
  Der er ingen meldinger om årsagen til den overenskomststridige arbejdsnedlæggelse.
  